CELEX: 32008R0665
Language: hu
Date: 2008-07-14 00:00:00
Title: A Bizottság 665/2008/EK rendelete ( 2008. július 14. ) a halászati ágazatban az adatok gyűjtésére, kezelésére és felhasználására szolgáló közösségi keretrendszer létrehozásáról, valamint a közös halászati politika tekintetében a tudományos tanácsadás támogatásáról szóló 199/2008/EK tanácsi rendelet alkalmazására vonatkozó részletes szabályok megállapításáról

15.7.2008   
            
            
               HU
            
            
               Az Európai Unió Hivatalos Lapja
            
            
               L 186/3
            
         
      A BIZOTTSÁG 665/2008/EK RENDELETE
   
   (2008. július 14.)
   a halászati ágazatban az adatok gyűjtésére, kezelésére és felhasználására szolgáló közösségi keretrendszer létrehozásáról, valamint a közös halászati politika tekintetében a tudományos tanácsadás támogatásáról szóló 199/2008/EK tanácsi rendelet alkalmazására vonatkozó részletes szabályok megállapításáról
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   a halászati ágazatban az adatok gyűjtésére, kezelésére és felhasználására szolgáló közösségi keretrendszer létrehozásáról, valamint a közös halászati politika tekintetében a tudományos tanácsadás támogatásáról szóló, 2008. február 25-i 199/2008/EK tanácsi rendeletre (1) és különösen annak 4. cikke (4) bekezdésére, 5. cikke (3) bekezdésére, 7. cikke (1) bekezdésére, 8. cikke (7) bekezdésére, 12. cikke (2) bekezdésére és 25. cikkére,
   mivel:
   
               (1)
            
            
               A 199/2008/EK rendelet közösségi keretrendszert hoz létre a halászati ágazatra vonatkozó adatok gyűjtésére, kezelésére és felhasználására azzal a céllal, hogy a halászattal összefüggő tudományos elemzések szilárd alapokra helyeződjenek, valamint hogy a közös halászati politika végrehajtását megfelelő tudományos tanácsadás támassza alá.
            
         
               (2)
            
            
               Az adatok gyűjtésére és figyelemmel kísérésére szolgáló eljárásoknak és módszereknek összhangban kell lenniük a nemzetközi tudományos szervek és regionális halgazdálkodási szervezetek minőségi szabványaival, valamint az első közösségi keretrendszer 2000-ben történő létrehozása óta a halászati adatok gyűjtése során szerzett tapasztalatokon, továbbá a halászati tudományos, műszaki és gazdasági bizottság (a továbbiakban: HTMGB) szakvéleményein kell alapulniuk.
            
         
               (3)
            
            
               A tagállamoknak az adatok gyűjtésére, kezelésére és felhasználására szolgáló többéves nemzeti programjukat a többéves közösségi programmal összhangban kell kialakítaniuk. E programokat olyan határidőn belül kell benyújtani a Bizottságnak, amely lehetővé teszi, hogy a Bizottság a kellő időben meghozhassa a következő évre vonatkozó pénzügyi döntéseket. A tagállamoknak el kell kerülniük a kettős adatgyűjtést. A tagállamoknak jelentést kell tenniük nemzeti programjuk végrehajtásáról.
            
         
               (4)
            
            
               A tagállami intézkedések összehangolását és – amennyiben lehetséges – a nemzeti programok közötti feladatmegosztást regionális szinten kell biztosítani.
            
         
               (5)
            
            
               A többéves közösségi program külön bizottsági határozat tárgyát képezi.
            
         
               (6)
            
            
               Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
            
         ELFOGADTA EZT A RENDELETET:
   1. cikk
   A nemzeti programok elemei
   A 199/2008/EK rendelet 4. cikkében említett többéves nemzeti programok a következő elemekből állnak:
   
               a)
            
            
               a tervezett intézkedések a többéves közösségi programban említett modulok és szakaszok szerint, az alábbi régióknak megfelelően:
               
                           —
                        
                        
                           a Balti-tenger (ICES III b–d övezet),
                        
                     
                           —
                        
                        
                           az Északi-tenger (ICES IIIa, IV és VIId övezet) és a Jeges-tenger keleti része (ICES I és II övezet),
                        
                     
                           —
                        
                        
                           az Atlanti-óceán északi része (ICES V–XIV övezet és a NAFO-övezetek),
                        
                     
                           —
                        
                        
                           a Földközi-tenger és a Fekete-tenger,
                        
                     
                           —
                        
                        
                           olyan régiók, ahol közösségi hajók halászatot folytatnak olyan regionális halgazdálkodási szervezetek irányítása alatt, amelyek munkájában a Közösség szerződő félként vagy megfigyelőként vesz részt;
                        
                     
         
               b)
            
            
               az analitikus nyilvántartások adatai a többéves közösségi programban említett modulok és szakaszok, valamint az e cikk a) pontjában említett régiók szerinti bontásban;
            
         
               c)
            
            
               az alkalmazott mintavételi stratégiák, valamint a pontossági szintek, illetve a költség és pontosság közötti összefüggés felmérését lehetővé tévő statisztikai becslések részletes leírása;
            
         
               d)
            
            
               azok az adatok, amelyek bizonyítják, hogy a nemzeti programokat ugyanabban a régióban koordinálják, valamint hogy e feladatokat az érintett tagállamok megosztják egymás között.
            
         2. cikk
   A nemzeti programok benyújtása
   (1)   A többéves nemzeti programokat elektronikus úton kell benyújtani a Bizottságnak a többéves program végrehajtási időszakát megelőző év március 31. napjáig. Az első időszak a 2009. és 2010. évet foglalja magában. Az első időszakra vonatkozóan a nemzeti programokat 2008. október 15-ig kell benyújtani.
   (2)   Nemzeti programjuk benyújtásakor a tagállamok felhasználják a következőket:
   
               a)
            
            
               a programok műszaki és tudományos szempontjai tekintetében a HTMGB által létrehozott sablonokat és iránymutatásokat;
            
         
               b)
            
            
               a programok pénzügyi szempontjai tekintetében a Bizottság által biztosított pénzügyi formanyomtatványokat.
            
         3. cikk
   Nemzeti koordináció, valamint a Bizottság és a tagállamok közötti koordináció
   (1)   Valamennyi tagállam kijelöl egy nemzeti kapcsolattartót, aki az adott nemzeti program előkészítése és végrehajtása tekintetében elősegíti a Bizottság és az adott tagállam közötti információcserét.
   (2)   Amennyiben a nemzeti programban több testület is részt vesz, a nemzeti kapcsolattartó felel a nemzeti program koordinációjáért. E célból évente egyszer össze kell hívni a nemzeti koordinációs ülést. Szükség esetén egy újabb ülés is tartható. Az üléseket a nemzeti kapcsolattartó szervezi meg, és azokon kizárólag a nemzeti programban közreműködő testületek munkatársai vesznek részt. A Bizottság részt vehet ilyen üléseken.
   (3)   A (2) bekezdésben említett nemzeti koordinációs ülésről szóló jelentést bele kell foglalni a 199/2008/EK rendelet 7. cikke (1) bekezdésében említett éves jelentésbe.
   (4)   A (2) bekezdésben említett ülések közösségi pénzügyi támogatása annak függvénye, hogy a tagállamok megfelelnek-e e cikk rendelkezéseinek.
   4. cikk
   Regionális koordináció
   (1)   A 199/2008/EK rendelet 5. cikkének (1) bekezdésében említett regionális koordinációs találkozók során a nemzeti programokat értékelni kell a regionális koordináció szempontjaiból, továbbá – szükség esetén – ajánlásokat kell tenni arra vonatkozóan, hogyan szervezhetők a nemzeti programok szervesebb egységbe, illetve hogyan javítható a tagállamok közötti feladatmegosztás.
   (2)   A találkozó elnökét a Bizottsággal egyetértésben a regionális koordinációs találkozó jelöli ki kétéves időszakra.
   (3)   Regionális koordinációs találkozók évente egyszer hívhatók össze. Az ülés feladatmeghatározására az elnökkel egyetértésben a Bizottság tesz javaslatot, és e feladatmeghatározást három héttel a találkozó előtt el kell juttatni a 3. cikk (1) bekezdésében említett nemzeti kapcsolattartóknak. A tagállamok a találkozó előtt két héttel benyújtják a Bizottságnak a résztvevők jegyzékét.
   5. cikk
   Az éves jelentés benyújtása
   (1)   A tagállamok minden, a nemzeti program végrehajtásának évét követő évben legkésőbb május 31-ig elektronikus úton benyújtják a Bizottságnak a 199/2008/EK rendelet 7. cikkének (1) bekezdésében említett éves jelentést. Az éves jelentés a többéves közösségi programban említett modulok és szakaszok, valamint az 1. cikk a) pontjában említett régiók szerinti bontásban különösen a következőket tartalmazza:
   
               a)
            
            
               a program évenkénti végrehajtásának bemutatását, meghatározva a tervezett intézkedések eredményeit;
            
         
               b)
            
            
               az évenkénti analitikus nyilvántartások adatait.
            
         (2)   Nemzeti programjuk benyújtásakor a tagállamok felhasználják az alábbiakat:
   
               a)
            
            
               a programok műszaki és tudományos szempontjai tekintetében a HTMGB által létrehozott sablonokat és iránymutatásokat;
            
         
               b)
            
            
               a programok pénzügyi szempontjai tekintetében a Bizottság által biztosított pénzügyi formanyomtatványokat.
            
         6. cikk
   A közösségi pénzügyi támogatás csökkentése
   (1)   A közösségi pénzügyi támogatásnak a 199/2008/EK rendelet 8. cikke (5) bekezdésének a) és b) pontjában említett csökkentése arányban kell álljon a 2. és 5. cikkben említett határidőktől számított késedelmes hetek számával. A csökkentés mértéke késedelmes kétheti időszakonként a közösségi pénzügyi támogatás teljes összegének 2 %-a, a legnagyobb mértékű csökkentés pedig nem haladhatja meg a nemzeti program éves összköltségének 25 %-át.
   (2)   A közösségi pénzügyi támogatásnak a 199/2008/EK rendelet 8. cikke (5) bekezdésének c) pontjában említett csökkentése arányban kell álljon azon mulasztások számával, amelyek során a kért adatokat nem bocsátották a végfelhasználók rendelkezésre. A csökkentés mértéke a kérelmek teljesítésének elmulasztásaként a közösségi pénzügyi támogatás teljes összegének 1 %-a, a legnagyobb mértékű csökkentés pedig nem haladhatja meg a nemzeti program éves összköltségének 25 %-át.
   (3)   Azokban az esetekben, amikor mind az (1), mind a (2) bekezdés alkalmazandó, a legnagyobb halmozott csökkentés nem haladhatja meg a nemzeti program éves összköltségének 25 %-át.
   7. cikk
   Tengerkutatási felmérés
   (1)   A 199/2008/EK rendelet 12. cikkében említett, közösségi pénzügyi támogatásra jogosult tengerkutatási felmérések jegyzéke a többéves közösségi programban szerepel.
   (2)   A Bizottság a HTMGB szakvéleménye alapján naprakésszé teheti az (1) bekezdésben említett jegyzéket, valamint felhatalmazhatja a tagállamokat a tengerkutatási felmérések tervének módosítására.
   8. cikk
   A törzsadatok és metaadatok kezelése
   (1)   A 199/2008/EK rendelet 13. cikkében említett nemzeti számítógépes adatbázisokat hozzá kell kapcsolni a nemzeti számítógépes hálózatokhoz, ezáltal lehetővé téve a tagállamokon belüli költséghatékony adat- és információcserét.
   (2)   Valamennyi tagállam rendelkezik egy központi weboldallal, amely a 199/2008/EK rendelet szerinti adatgyűjtési keretrendszerhez kapcsolódó összes információ tárhelyéül szolgál. A weboldal a nemzeti adatgyűjtési program valamennyi résztvevője számára hozzáférhető.
   9. cikk
   A kérelmek nyomon követése és az adatok továbbítása
   (1)   A 199/2008/EK rendelet 20. cikkének alkalmazásában a tagállamok egy számítógépes adatbázisban összegyűjtik, és a Bizottságnak kérésre hozzáférhetővé teszik a hozzájuk beküldött adatszolgáltatási kérelmekre és az ezekre adott válaszaikra vonatkozó információkat.
   (2)   Az (1) bekezdésben említett adatbázis tartalmazza a következőkkel kapcsolatos információt:
   
               a)
            
            
               a kérelmek, azok időpontja, a kért adatok típusa és felhasználás célja, a végfelhasználó azonosítási adatai;
            
         
               b)
            
            
               a válaszok, azok időpontja, valamint a továbbított adatok típusa.
            
         10. cikk
   A tudományos tanácsadás támogatása
   (1)   A megfelelő szintű szakértelem biztosítására a Közösség pénzügyi támogatást nyújthat arra a célra, hogy a regionális halgazdálkodási szervezetek – amelyek munkájában a Közösség szerződő félként vagy megfigyelőként vesz részt – és a tudományos tanácsadást biztosító nemzetközi tudományos szervek tárgyhoz tartozó tudományos ülésein a 199/2008/EK rendelet 23. cikkében foglaltaknak megfelelően szakértők is részt vehessenek.
   (2)   A Bizottság minden évben december 15-ig eljuttatja a tagállamoknak a következő évre tervezett azon ülések jegyzékét, amelyek vonatkozásában közösségi pénzügy támogatás nyújtható a szakértők részvételére.
   (3)   A szakértői részvételre irányuló közösségi pénzügyi támogatás minden egyes tudományos ülés esetében tagállamonként legfeljebb két szakértő részvételére korlátozódik.
   11. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. július 14-én.
      
         
            a Bizottság részéről
         
         Joe BORG
         
         
            a Bizottság tagja
         
      
   
   
      (1)  HL L 60., 2008.3.5., 1. o.